Kolíková, Mária, ministerka spravodlivosti SR (2022-02-15):
Ďakujem veľmi pekne, pán predsedajúci, za slovo. Vládny návrh zákona, ktorý rieši nové obvody a sídla okresných súdov je súčasťou balíka zákonov, ktoré riešia reformu justície. Reforma justície, ktorá sa týka reorganizácie súdov, kde tento návrh zákona, ktorý si dovolím, vážené pani poslankyne, vážení páni poslanci, uviesť, je kľúčovou časťou reformy, ktorá má za cieľ efektívnosť súdnych konaní, čo znamená aj rýchlosť, aj kvalitu, ktorá sa má osobitne docieliť tým, že umožníme sudcom, aby boli špecializovaní na hlavné agendy. Hlavné agendy, nimi sa myslia agenda, ktorá je tzv. civilnoprávna, obchodnoprávna, rodinnoprávna agenda a trestnoprávna agenda. S ohľadom na dôslednú správu, s ohľadom stavu justície, ktorá začala v rokoch 2016 – 2017 a z ktorej vyplynulo, že jeden z kľúčových nástrojov pre dosiahnutie lepšej justície na Slovensku, čo sa týka rýchlosti aj kvality rozhodnutí, je, aby sme umožnili sudcom byť špecializovaní aspoň na hlavné agendy. Nastavenie nových obvodov súdov má presne tento cieľ. Ten cieľ sa dosiahne tým, že sa zväčšia obvody súdov. Znamená to, že súdy, ktoré majú malý počet sudcov a majú ho preto malý, pretože tam prichádza málo vecí v jednotlivých agendách, tento stav im neumožňuje, aby mohli sa venovať jednej agende, pretože jednoducho tam majú málo žalôb, tak málo podaní, že nie je možné, aby daný sudca riešil iba jednu agendu, ale nie je výnimkou, že rieši trestnoprávnu agendu, prípadne trochu obchodnoprávne agendy a ešte aj rodinné agendy. Preto je nevyhnutné, aby sme spájali tieto menšie súdne obvody do väčších obvodov, vytvárali väčšie kolektívy, a tým umožnili sudcom, aby boli špecializovaní a, samozrejme, umožnili to aj personálu. To je kľúčový cieľ tejto reformy, ktorá súvisí s okresnými súdmi. Návrh jednotlivých obvodov okresných súdov bol spracovaný veľmi dôsledne na základe analytických dát jednotlivých súdov, ktoré boli spracované niekoľko rokov pod aj dohľadom a spoluprácou s medzinárodnými expertmi, s Komisiou pre efektívnu justíciu pri Rade Európy. Na základe týchto dát bol predložený prvý návrh, ktorý prešiel viac ako ročnou dôslednou debatou so všetkými subjektami, ktorých sa justícia týka alebo ktorí sa o justíciu zaujímajú, či už sú to subjekty súdy, alebo sú to subjekty, ktoré priamo zo svojej právomoci sa venujú justícii, či už je to Súdna rada, alebo združenia, alebo nakoniec komory, ktorých sa jednoducho činnosť súdu týka, alebo odborná aj široká verejnosť. Návrh tohto zákona prešiel veľmi dôslednou diskusiou, či už bola odborná, alebo bola verejná. Niekoľkokrát tento návrh bol diskutovaný so sudcami aj zamestnancami a po tejto dôslednej diskusii si vám ho dovoľujem po schválení vládou odprezentovať aj tu v Národnej rade. Nepovažujem túto reformu, túto reorganizáciu za osobitne radikálnu. Je to vlastne návrat k obvodom, k sídlam, ktoré sme tu mali v 90-tych rokoch, kedy sme mali 30 okresných súdov a k tomu sa vraciame pri návrhu tejto súdnej mapy. To znamená, nie je nijakým spôsobom radikálna práve preto, že sa vlastne vraciame k tomu, čo sme tu v 90-tych rokoch mali. Určite to nejakým spôsobom nespôsobuje ťažkosti ohľadom dostupnosti justície, pretože obvody, ktoré sme tu mali v 90-tych rokoch, tak sa k nim fakticky vraciame. Umele znásilnenie justície v 90-tych rokoch, aby sa prispôsobila územno-správnemu členeniu, spôsobilo ťažkosti justícii, z ktorých sa nevie dodnes zotaviť. Je dôležité, aby sme urobili dôslednú reformu, ktorá umožní justícii sa nadýchnuť a jej kľúčovou súčasťou je aj táto časť ohľadom obvodov, súdov a ich určených sídiel. Znamená to, že jednoducho súdy, ktoré sú menšie, treba ich spájať s ďalšími súdmi a na základe toho vytvoriť možnosť, aby v ich každom súdnom obvode bola špecializácia, aby sudca mohol byť špecializovaný, a teda účastník, ktorý sa obráti na súd, mal nárok na špecializovaného sudcu, a tým mohol očakávať rýchle konanie so sudcom, ktorý sa jednoducho venuje tej oblasti práva, v ktorej má spor, v ktorej potrebuje, aby rozhodol súd. Ohľadom celej súdnej mapy bolo množstvo diskusií, ale bez toho, aby sme takúto reformu urobili, sa jednoducho justícia nepohne ďalej. Neprepúšťame žiadneho zamestnanca. Neprepúšťame a ani to nie je možné aj v zmysle ústavy, chránime miesto každého sudcu. Súdna mapa, či sa to týka okresných súdov, krajských súdov, mestských súdov, nijakým spôsobom nepočíta s tým, že by bol menší počet sudcov. Rátame so všetkými sudcami, ktorých máme v systéme, a chceme každému z nich umožniť, aby bol špecializovaný. A k tomu presne, presne na to je zacielená aj reforma, ktorá je v tomto vládnom návrhu zákona. Znamená to, že každý zamestnanec si môže byť istý svojím miestom, tak ako každý sudca si môže byť istý svojím miestom. Jednoducho obvody, ktoré sa zlúčia, sa stávajú obvodom sudcov všetkých, ktorí doteraz pracujú na jednotlivých súdoch, ktoré bude teraz vo väčšom obvode. Dovoľujem si vás požiadať o podporu pri tejto právnej úprave, ktorá je kľúčová preto, aby sme mali spravodlivosť naozaj dostupnú vo svojej kvalite a vo svojej rýchlosti pre každého na Slovensku. Bez takejto zmeny nie je možné, aby sme mali kvalitnejšiu justíciu. Dovoľujem si vás požiadať o podporu.